2017.gada Noteikumi Nr.\_\_\_\_

Rīgā (prot. Nr.\_\_\_ \_\_.§)

**Darbības programmas „Izaugsme un nodarbinātība” 8.2.1. specifiskā atbalsta mērķa „Samazināt studiju programmu fragmentāciju un stiprināt resursu koplietošanu” pirmās un otrās projektu iesniegumu atlases kārtas īstenošanas noteikumi**

Izdoti saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 6. un 13.punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Izaugsme un nodarbinātība” prioritārā virziena „Izglītība, prasmes un mūžizglītība” 8.2.1. specifisko atbalsta mērķi „Samazināt studiju programmu fragmentāciju un stiprināt resursu koplietošanu” (turpmāk – specifiskais atbalsts) pirmo un otro projektu iesniegumu atlases kārtu;

1.2. specifiskā atbalsta mērķi;

1.3. specifiskajam atbalstam un tā atlases kārtām pieejamo finansējumu;

1.4. prasības Eiropas Sociālā fonda projekta (turpmāk – projekts) iesniedzējam un projekta sadarbības partneriem;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. vienošanās un līguma par projekta īstenošanu vienpusēja uzteikuma nosacījumus.

2.  Noteikumos lietoti šādi termini:

2.1. augstākās izglītības institūcija – valsts vai privātpersonas dibināta un noteiktā kārtībā Latvijas Republikā reģistrēta un akreditēta augstskola vai koledža;

2.2. komunikācijas un publicitātes plāns – projekta iesniedzēja izstrādāts pasākumu plāns, kurā noteikts, kā projekta iesniedzējs un sadarbības partneris (ja attiecināms) nodrošinās specifiskā atbalsta projektu ietvaros radīto rezultātu izplatīšanu projekta iesniedzēja, sadarbības partnera (ja attiecināms) institūcijā un pārējām ieinteresētajām pusēm, kā arī aprakstīti paredzētie mērķauditorijas sasniegšanas, iesaistīšanas un informētības nodrošināšanas pasākumi projektu īstenošanas laikā un pēc projektu pabeigšanas;

2.3. kopīgā doktorantūras studiju programma – doktora studiju programma, kas atbilst Augstskolu likuma 55.1 pantā noteiktajām prasībām;

2.4. pedagoģijas izglītības attīstības plāns – projekta iesniedzēja, kas īsteno jebkura līmeņa augstākās izglītības studiju programmas studiju virzienā „Izglītība, pedagoģija un sports”, izstrādāts pasākumu kopums atbilstoši Izglītības un zinātnes ministrijas izveidotās darba grupas konceptuāli jaunas skolotāju izglītības sistēmas izveidošanai sagatavotajiem priekšlikumiem konceptuāli jaunas kompetencēs balstītas izglītības prasībām atbilstošas pedagogu izglītības nodrošināšanai, kas saskaņots ar Pedagoģijas izglītības jaunveides konsultatīvo padomi, un kas ietver pasākumus, to īstenošanas kārtību, nosacījumus un atbildīgos augstākās izglītības institūcijas pedagoģijas studiju programmu izstrādei, aprobācijai un akreditācijai un pedagogu izglītības pārvaldības pilnveidei;

2.5. Pedagoģijas izglītības jaunveides konsultatīvā padome – Izglītības un zinātnes ministrijas izveidota padome, kuras sastāvā ir iekļauti Izglītības un zinātnes ministrijas, Latvijas Nacionālā kultūras centra, Latvijas Studentu apvienības, nodibinājuma „Iespējamā misija” pārstāvji, darbības programmas „Izaugsme un nodarbinātība” 8.3.1. specifiskā atbalsta mērķa „Attīstīt kompetenču pieejā balstītu vispārējās izglītības saturu” 8.3.1.1. pasākuma „Kompetenču pieejā balstīta vispārējās izglītības satura aprobācija un ieviešana” ietvaros Valsts izglītības satura centra īstenotā projekta „Kompetenču pieeja mācību saturā” un nozares eksperti. Padomes darbību nosaka Izglītības un zinātnes ministrijas izstrādāts un apstiprināts nolikums;

2.6. pedagoģijas izglītības komunikācijas un publicitātes plāns – projekta iesniedzēja izstrādāts pasākumu plāns, kurā noteikts, kā projekta iesniedzējs un sadarbības partneris nodrošinās specifiskā atbalsta projekta ietvaros radīto rezultātu izplatīšanu projekta iesniedzēja, sadarbības partnera institūcijā un pārējām ieinteresētajām pusēm, kā arī aprakstīti paredzētie mērķauditorijas sasniegšanas, iesaistīšanas un informētības nodrošināšanas pasākumi projekta īstenošanas laikā un pēc projekta pabeigšanas. Plānu projekta iesniedzējs saskaņo ar Pedagoģijas izglītības jaunveides konsultatīvo padomi;

2.7. pedagoģijas studiju programma–jebkura līmeņa augstākās izglītības studiju programma studiju virzienā „Izglītība, pedagoģija un sports”;

2.8. publiskā finansējuma intensitāte – kopējais Eiropas Sociālā fonda finansējuma un valsts budžeta finansējuma apmērs procentos no projekta kopējām attiecināmajām izmaksām;

2.9. studiju programma Eiropas Savienības valodā – jebkura līmeņa augstākās izglītības studiju programma, kuru pilnībā īsteno kādā no Eiropas Savienības valodām, kas nav latviešu valoda, saskaņā ar Augstskolu likuma 56.panta trešajā daļā noteiktajām prasībām. Šādu studiju programmu var īstenot arī kā kopīgo studiju programmu, izņemot doktorantūras studiju programmu;

2.10. studiju programmu attīstības un konsolidācijas plāns – projekta iesniedzēja izstrādāts studiju programmu attīstības redzējums, kas dalījumā pa studiju virzieniem ietver no jauna izveidojamo studiju programmu un slēgt plānoto studiju programmu uzskaitījumu, pamatojumu, laika grafiku plānotajām darbībām, sadarbības institūcijas (ja attiecināms), attiecīgo nozares profesionālo organizāciju viedokli. Plānu projekta iesniedzējs iesniedz Izglītības un zinātnes ministrijā ne vēlāk kā līdz 2018. gada 1. martam un saskaņo ar Izglītības un zinātnes ministrijas izveidotu komisiju, kuras sastāvā iekļauj Izglītības un zinātnes ministrijas, nozares ministriju un nozares profesionālo organizāciju pārstāvjus;

2.11. zinātniskā institūcija – Latvijas Republikas Zinātnisko institūciju reģistrā reģistrēts zinātniskais institūts (publiska aģentūra, atvasināta publiska persona, privāto tiesību juridiskā persona) vai augstskola.

3. Specifiskā atbalsta mērķis ir samazināt studiju programmu fragmentāciju un stiprināt resursu koplietošanu.

4. Specifiskā atbalsta mērķa grupa ir augstākās izglītības institūcijas.

5. Specifiskā atbalsta ietvaros ir sasniedzami šādi uzraudzības rādītāji:

5.1.  iznākuma rādītāji:

5.1.1. līdz 2023. gada 31. decembrim kopīgo doktorantūras studiju programmu skaits, kuru izstrādei un ieviešanai piešķirts Eiropas Sociālā fonda atbalsts – 11, tai skaitā pirmās kārtas ietvaros – viena un otrās kārtas ietvaros – 10;

5.1.2. pirmās kārtas ietvaros līdz 2023. gada 31. decembrim jauno pedagoģijas studiju programmu skaits, kuru izstrādei un ieviešanai piešķirts Eiropas Sociālā fonda atbalsts – 22, tai skaitā līdz 2018. gada 31. decembrim – 16;

5.1.3. otrās kārtas ietvaros līdz 2023. gada 31. decembrim studiju programmu Eiropas Savienības valodās skaits, kuru izstrādei un ieviešanai piešķirts Eiropas Sociālā fonda atbalsts – 62;

5.2.  rezultāta rādītāji:

5.2.1. līdz 2023. gada 31. decembrim slēgto studiju programmu skaits, uz kuru bāzes izveidotas atbalstītās jaunās studiju programmas – 220, tai skaitā pirmās kārtas ietvaros – 50 un otrās kārtas ietvaros – 170;

5.2.2. līdz 2023. gada 31. decembrim atbalstīto jauno kopīgo doktorantūras studiju programmu skaits, kas saņēmušas Eiropas augstākās izglītības kvalitātes nodrošināšanas reģistra (*European Quality Assurance Register for Higher Education)* (turpmāk – EQAR) aģentūras akreditāciju – 11, tai skaitā pirmās kārtas ietvaros – viena un otrās kārtas ietvaros – 10;

5.2.3. pirmās kārtas ietvaros līdz 2023. gada 31. decembrim atbalstīto jauno pedagoģijas studiju programmu skaits, kas saņēmušas EQAR aģentūras akreditāciju – 22;

5.2.4. otrās kārtas ietvaros līdz 2023. gada 31. decembrim atbalstīto jauno studiju programmu skaits Eiropas Savienības valodās, kas saņēmušas EQAR aģentūras akreditāciju – 62;

5.3. finanšu rādītājs – līdz 2018. gada 31. decembrim sertificēti izdevumi 350 000 *euro* apmērā.

6. Specifiskā atbalsta ietvaros atbildīgās iestādes funkcijas pilda Izglītības un zinātnes ministrija.

7. Specifiskā atbalsta plānotais kopējais attiecināmais finansējums ir 10 815 000 *euro*, ko veido Eiropas Sociālā fonda finansējums – 9 192 750 *euro* un valsts budžeta līdzfinansējums – 1 622 250 *euro*.

8. Pieejamais kopējais attiecināmais finansējums, lai slēgtu vienošanos vai līgumu par projektu īstenošanu, līdz 2018. gada 31. decembrim ir 10 142 466 *euro*, ko veido Eiropas Sociālā fonda finansējums – 8 621 096 *euro* un valsts budžeta līdzfinansējums – 1 521 370 *euro*. No 2019. gada 1. janvāra atbildīgā iestāde atbilstoši Eiropas Komisijas lēmumam par snieguma ietvara izpildi var ierosināt palielināt pieejamo attiecināmo finansējumu līdz šo noteikumu 7. punktā minētajam plānotajam maksimālajam finansējuma apmēram.

9. Sadarbības iestādei ne vēlāk kā līdz 2019. gada 31. decembrim ir tiesības atkārtoti izsludināt atklātas projektu iesniegumu atlases kārtu atbilstoši otrās kārtas projektu īstenošanas nosacījumiem, ja nav apgūts viss specifiskā atbalsta pirmajā un otrajā kārtā pieejamais finansējums.

10. Specifiskā atbalsta ietvaros projektu maksimālā publiskā finansējuma intensitāte ir 100 procenti, ko veido:

10.1. valsts budžeta atbalsta intensitāte – 15 procenti;

10.2. Eiropas Sociālā fonda atbalsta intensitāte – 85 procenti.

11. Šo noteikumu [14.](https://likumi.lv/ta/id/291823-darbibas-programmas-izaugsme-un-nodarbinatiba-1-1-1-specifiska-atbalsta-merka-palielinat-latvijas-zinatnisko-instituciju#p12) un [22. punktā](https://likumi.lv/ta/id/291823-darbibas-programmas-izaugsme-un-nodarbinatiba-1-1-1-specifiska-atbalsta-merka-palielinat-latvijas-zinatnisko-instituciju#p54) noteiktais atlases kārtas projekta iesniedzējs, kas pēc tam, kad ir apstiprināts projekta iesniegums un noslēgta vienošanās vai līgums par projekta īstenošanu, ir arī Eiropas Sociālā fonda finansējuma saņēmējs (turpmāk – finansējuma saņēmējs), sagatavo un saskaņā ar projekta iesniegumu atlases kārtas nolikuma prasībām noteiktajā termiņā projekta iesniegumu iesniedz sadarbības iestādē Kohēzijas politikas fondu vadības informācijas sistēmas 2014.–2020. gadam elektroniskajā vidē.

12. Lai izvērtētu projektu iesniegumu atbilstību kvalitātes kritērijiem atbilstoši atlases kārtas nolikuma prasībām, sadarbības iestāde nodrošina atbilstošu Eiropas Komisijas ekspertu datubāzē iekļautu ekspertu atlasi, izmantojot šādus atlases kritērijus:

12.1. ekspertam ir doktora zinātniskais grāds;

12.2. ekspertam ir augstākās izglītības studiju satura izstrādes, inovāciju un pārvaldības, vai izglītības tehnoloģiju praktiskā vai pētnieciskā pieredze pēdējo četru gadu laikā;

12.3. ekspertam ir vēlama pieredze Ekonomiskās sadarbības un attīstības organizācijas vai citu līdzvērtīgu starptautiska līmeņa pētījumos augstākajā izglītībā.

**II. Pirmās kārtas projektu īstenošanas nosacījumi**

13. Pirmo kārtu īsteno ierobežotas projektu iesniegumu atlases veidā.

14. Projektu iesniedzēji pirmajā kārtā ir:

14.1. Daugavpils Universitāte;

14.2. Jāzepa Vītola Latvijas Mūzikas akadēmija;

14.3. Latvijas Sporta pedagoģijas akadēmija;

14.4. Latvijas Universitāte;

14.5. Liepājas Universitāte;

14.6. Rēzeknes Tehnoloģiju akadēmija.

15. Pirmajā kārtā katrs projekta iesniedzējs iesniedz vienu projekta iesniegumu, ietverot tajā visas studiju virzienā „Izglītība, pedagoģija un sports” izstrādāt plānotās jaunās pedagoģijas studiju programmas, un projektu īsteno sadarbībā ar tām augstskolām, kas ir noteiktas pedagoģijas izglītības attīstības plānā.

16. Pirmajai kārtai pieejamais kopējais attiecināmais finansējums ir 3 000 000  *euro*, ko veido Eiropas Sociālā fonda finansējums – 2 550 000 *euro* un valsts budžeta līdzfinansējums – 450 000 *euro*.

17. Pirmās kārtas ietvaros katram projekta iesniedzējam pieejamais kopējais attiecināmais finansējums, lai slēgtu vienošanos par projektu īstenošanu, nepārsniedz:

17.1. Daugavpils Universitātei – 613 721 *euro* (Eiropas Sociālā fonda finansējums – 521 662,85 *euro* un valsts budžeta līdzfinansējums – 92 058,15 *euro*);

17.2. Jāzepa Vītola Latvijas Mūzikas akadēmijai – 305 006 *euro* (Eiropas Sociālā fonda finansējums – 259 255,10 *euro* un valsts budžeta līdzfinansējums – 45 750,90 *euro*);

17.3. Latvijas Sporta pedagoģijas akadēmijai – 305 561 *euro* (Eiropas Sociālā fonda finansējums – 259 726,85 *euro* un valsts budžeta līdzfinansējums – 45 834,15 *euro*);

17.4. Latvijas Universitātei – 1 070 458 *euro* (Eiropas Sociālā fonda finansējums – 909 889,30 *euro* un valsts budžeta līdzfinansējums – 160 568,70 *euro*);

17.5. Liepājas Universitātei – 466 782 *euro* (Eiropas Sociālā fonda finansējums – 396 764,70 *euro* un valsts budžeta līdzfinansējums – 70 017,30 *euro*);

17.6. Rēzeknes Tehnoloģiju akadēmijai – 238 472 *euro* (Eiropas Sociālā fonda finansējums – 202 701,20 *euro* un valsts budžeta līdzfinansējums – 35 770,80 *euro*).

18. Projekta iesniedzējs sagatavo un sadarbības iestādē iesniedz projekta iesniegumu atbilstoši projekta iesniegumu atlases kārtas nolikumā noteiktajām prasībām. Papildus atlases nolikumā noteiktajām prasībām projekta iesniedzējs pielikumā pievieno šādus dokumentus:

18.1. pedagoģijas izglītības attīstības plānu;

18.2. pedagoģijas izglītības komunikācijas un publicitātes plānu;

18.3. projekta iesnieguma un tā pielikumu tulkojumu angļu valodā atbilstoši atlases nolikumā noteiktajam.

19. Pirmajā kārtā atbalstāmas ir šādas darbības:

19.1. jaunu pedagoģijas studiju programmu izstrāde un licencēšana;

19.2. jauno pedagoģijas studiju programmu aprobācija, tai skaitā pieredzes apmaiņas pasākumi un mērķstipendijas studējošajiem otrā līmeņa profesionālās augstākās izglītības, maģistra vai doktora studiju programmās;

19.3. studiju virziena „Izglītība, pedagoģija un sports” akreditācija EQAR aģentūrā;

19.4. projekta ietvaros izstrādāto jauno pedagoģijas studiju programmu publicitāte;

19.5. projekta vadība un projekta īstenošanas nodrošināšana;

19.6. informācijas un publicitātes pasākumi par projekta īstenošanu.

20. Pirmajā kārtā attiecināmas ir šādas izmaksu pozīcijas:

20.1. projekta tiešās attiecināmās izmaksas šo noteikumu [19.](https://likumi.lv/ta/id/291823-darbibas-programmas-izaugsme-un-nodarbinatiba-1-1-1-specifiska-atbalsta-merka-palielinat-latvijas-zinatnisko-instituciju#p19)punktā minēto atbalstāmo darbību īstenošanai:

20.1.1. tiešās attiecināmās personāla izmaksas:

20.1.1.1. projekta vadības personāla atlīdzības izmaksas (izņemot virsstundas) šo noteikumu 19.5. un 19.6. apakšpunktā minēto atbalstāmo darbību īstenošanai;

20.1.1.2. projekta īstenošanas personāla (konsultanti, eksperti, un citi speciālisti, tai skaitā ārvalstu) atlīdzības izmaksas (izņemot virsstundas) šo noteikumu 19.1., 19.2. un 19.4. apakšpunktā minēto atbalstāmo darbību īstenošanai;

20.1.2. mērķstipendijas izmaksas studentiem, kas ir uzņemti projekta ietvaros izstrādātajās studiju programmās un sniedz ieguldījumu to aprobācijas īstenošanā, saskaņā ar finansējuma saņēmēja nolikumā noteiktajiem kritērijiem un nosacījumiem:

20.1.2.1. otrā līmeņa profesionālās augstākās izglītības un maģistra studiju programmas studentam – līdz 199,2 *euro* mēnesī;

20.1.2.2. doktora studiju programmas studentam – līdz 227,6 *euro* mēnesī;

20.1.3. jaunradītu darba vietu aprīkojuma (biroja mēbeles un tehnika, datorprogrammas un licences) iegādes vai īres izmaksas ne vairāk kā 3 000 *euro* vienai darba vietai visā projekta īstenošanas laikā. Jaunradītas darba vietas aprīkojuma iegādes vai īres izmaksas, tai skaitā aprīkojuma uzturēšanas un remonta izmaksas, attiecināmas ne vairāk kā 3000 *euro* apmērā vienai darba vietai visā projekta īstenošanas laikā, ja projekta vadības vai īstenošanas personāls ir nodarbināts projektā vismaz 30 procentu apmērā no normālā darba laika uz darba līguma pamata. Ja projekta vadības vai īstenošanas personāls ir nodarbināts nepilnu darba laiku vai daļlaiku, jaunradītas darba vietas aprīkojuma iegādes vai īres izmaksas ir attiecināmas proporcionāli darba slodzes procentuālajam sadalījumam;

20.1.4. iekšzemes komandējumu un darba braucienu izmaksas projekta vadības un īstenošanas personālam šo noteikumu 19.1., 19.2., 19.3. un 19.4. apakšpunktā minēto atbalstāmo darbību īstenošanai atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, ja tās ir pamatotas un saistītas ar projekta īstenošanu;

20.1.5. ārvalstu komandējumu izmaksas projekta īstenošanas personālam šo noteikumu 19.1., 19.2. un 19.3. apakšpunktā minēto atbalstāmo darbību īstenošanai atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, ja tās ir pamatotas un saistītas ar projekta īstenošanu;

20.1.6. transporta izmaksas (maksa par degvielu, transportlīdzekļu noma, transporta pakalpojumu pirkšana, maksa par sabiedriskā transporta izmantošanu) šo noteikumu 19.1., 19.2., 19.3. un 19.4. apakšpunktā minēto atbalstāmo darbību īstenošanai;

20.1.7. pakalpojumu izmaksas, tai skaitā tulkošanas izmaksas šo noteikumu 19.1., 19.2. un 19.3. apakšpunktā minēto atbalstāmo darbību īstenošanai, juridisko pakalpojumu izmaksas šo noteikumu 19.1. apakšpunktā minēto atbalstāmo darbību īstenošanai, ekspertu, konsultantu un citu speciālistu, tai skaitā ārvalstu, izmaksas šo noteikumu 19.1., 19.2. un 19.4. apakšpunktā minēto atbalstāmo darbību īstenošanai, projekta vadības personāla izmaksas šo noteikumu 19.5. un 19.6. apakšpunktā minēto atbalstāmo darbību īstenošanai;

20.1.8. ar diskusiju un pieredzes apmaiņas pasākumu organizēšanu un īstenošanu saistītas izmaksas šo noteikumu 19.1., 19.2. un 19.4. apakšpunktā minēto atbalstāmo darbību īstenošanai;

20.1.9. studiju programmu licencēšanas izmaksas, tai skaitā sadarbības partnerim, ja tas arī īstenos projekta ietvaros izstrādāto studiju programmu, šo noteikumu 19.1. apakšpunktā minētās atbalstāmās darbības īstenošanai;

20.1.10. studiju virziena „Izglītība, pedagoģija un sports” akreditācijas izmaksas EQAR aģentūrā, tai skaitā ekspertu vizītes (ceļa izdevumi un viesnīca atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, vai attiecīgās EQAR aģentūras, kas nodrošina akreditācijas ekspertu vizītes, maksas pakalpojumu cenrādim), šo noteikumu 19.3. apakšpunktā minētās atbalstāmās darbības īstenošanai;

20.1.11. projekta ietvaros izstrādāto jauno studiju programmu publicitātes izmaksas šo noteikumu 19.4. apakšpunktā minētās atbalstāmās darbības īstenošanai;

20.1.12. projekta informācijas un publicitātes pasākumu izmaksas atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana šo noteikumu 19.6. apakšpunktā minētās atbalstāmās darbības īstenošanai;

20.2. projekta netiešās attiecināmās izmaksas šo noteikumu 19. punktā minēto atbalstāmo darbību veikšanai. Tās plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 20.1.1.1. un 20.1.1.2. apakšpunktā minētajām tiešajām attiecināmajām personāla izmaksām. Netiešo izmaksu vienoto likmi piemēro personāla izmaksām, kuras radušās uz darba līguma pamata.

**III. Otrās kārtas projektu īstenošanas nosacījumi**

21. Otro kārtu īsteno atklātas projektu iesniegumu atlases veidā.

22. Projektu iesniedzēji otrajā kārtā ir augstākās izglītības institūcijas, izņemot valsts dibinātas augstskolas aģentūras – koledžas. Valsts dibinātas augstskolas aģentūra – koledža ir labuma guvējs augstskolas īstenotā projektā, ja tā ietvaros ir plānots izstrādāt studiju programmas augstskolas aģentūrā – koledžā (ja attiecināms).

23. Projekta iesniedzējs projekta iesniegumu iesniedz un projektu īsteno individuāli vai sadarbībā ar augstākās izglītības institūciju, tai skaitā ārvalstu, vai zinātnisko institūciju.

24. Otrajā kārtā projekta iesniedzējs iesniedz vienu projekta iesniegumu. Projekta iesniegumā iekļauj visas specifiskā atbalsta otrās kārtas ietvaros izstrādāt plānotās studiju programmas, izņemot studiju programmas studiju virzienā „Izglītība, pedagoģija un sports”.

25. Otrajai kārtai pieejamais kopējais attiecināmais finansējums ir 7 142 466 *euro*, ko veido Eiropas Sociālā fonda finansējums – 6 071 096 *euro* un valsts budžeta līdzfinansējums – 1 071 370 *euro*.

26. Projekta iesniedzējs sagatavo un sadarbības iestādē iesniedz projekta iesniegumu atbilstoši projekta iesniegumu atlases kārtas nolikumā noteiktajām prasībām. Papildus atlases nolikumā noteiktajām prasībām projekta iesniedzējs pielikumā pievieno šādus dokumentus:

26.1. studiju programmu attīstības un konsolidācijas plānu;

26.2. komunikācijas un publicitātes plānu;

26.3. projekta iesnieguma un tā pielikumu tulkojumu angļu valodā atbilstoši atlases nolikumā noteiktajam.

27. Otrajā kārtā atbalstāmas ir šādas darbības:

27.1. jaunu studiju programmu Eiropas Savienības valodās un kopīgo doktorantūras studiju programmu izstrāde un licencēšana;

27.2. jauno studiju programmu Eiropas Savienības valodās un kopīgo doktorantūras studiju programmu aprobācija, tai skaitā pieredzes apmaiņas pasākumi;

27.3. projekta ietvaros izstrādātajai studiju programmai atbilstošā studiju virziena akreditācija EQAR aģentūrā;

27.4. projekta ietvaros izstrādātās studiju programmas akreditācija starptautiskā profesionālā organizācijā (ja attiecināms);

27.5. projekta ietvaros izstrādāto jauno studiju programmu starptautiskā publicitāte;

27.6. projekta vadība un projekta īstenošanas nodrošināšana;

27.7. informācijas un publicitātes pasākumi par projekta īstenošanu.

28. Otrajā kārtā attiecināmas ir šādas izmaksu pozīcijas:

28.1. projekta tiešās attiecināmās izmaksas šo noteikumu [27.](https://likumi.lv/ta/id/291823-darbibas-programmas-izaugsme-un-nodarbinatiba-1-1-1-specifiska-atbalsta-merka-palielinat-latvijas-zinatnisko-instituciju#p19)punktā minēto atbalstāmo darbību īstenošanai:

28.1.1. tiešās attiecināmās personāla izmaksas:

28.1.1.1. projekta vadības personāla atlīdzības izmaksas (izņemot virsstundas) šo noteikumu 27.6. un 27.7. apakšpunktā minēto atbalstāmo darbību īstenošanai;

28.1.1.2. projekta īstenošanas personāla (konsultanti, eksperti, un citi speciālisti, tai skaitā ārvalstu) atlīdzības izmaksas (izņemot virsstundas) šo noteikumu 27.1., 27.2. un 27.5. apakšpunktā minēto atbalstāmo darbību īstenošanai;

28.1.2. jaunradītu darba vietu aprīkojuma (biroja mēbeles un tehnika, datorprogrammas un licences) iegādes vai īres izmaksas ne vairāk kā 3 000 *euro* vienai darba vietai visā projekta īstenošanas laikā. Jaunradītas darba vietas aprīkojuma iegādes vai īres izmaksas, tai skaitā aprīkojuma uzturēšanas un remonta izmaksas, attiecināmas ne vairāk kā 3 000 *euro* apmērā vienai darba vietai visā projekta īstenošanas laikā, ja projekta vadības vai īstenošanas personāls ir nodarbināts projektā vismaz 30 procentu apmērā no normālā darba laika uz darba līguma pamata. Ja projekta vadības vai īstenošanas personāls ir nodarbināts nepilnu darba laiku vai daļlaiku, jaunradītas darba vietas aprīkojuma iegādes vai īres izmaksas ir attiecināmas proporcionāli darba slodzes procentuālajam sadalījumam;

28.1.3. iekšzemes komandējumu un darba braucienu izmaksas projekta vadības un īstenošanas personālam šo noteikumu 27.1., 27.2. un 27.3. apakšpunktā minēto atbalstāmo darbību īstenošanai atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, ja tās ir pamatotas un saistītas ar projekta īstenošanu;

28.1.4. ārvalstu komandējumu izmaksas atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, ja tās ir pamatotas un saistītas ar projekta īstenošanu:

28.1.4.1. projekta vadītājam šo noteikumu 27.5. un 27.6. apakšpunktā minēto atbalstāmo darbību īstenošanai;

28.1.4.2. projekta īstenošanas personālam šo noteikumu 27.1., 27.2., 27.3., 27.4. un 27.5. apakšpunktā minēto atbalstāmo darbību īstenošanai;

28.1.5. transporta izmaksas (maksa par degvielu, transportlīdzekļu noma, transporta pakalpojumu pirkšana, maksa par sabiedriskā transporta izmantošanu) šo noteikumu 27.1., 27.2. un 27.3. apakšpunktā minēto atbalstāmo darbību īstenošanai;

28.1.6. pakalpojumu izmaksas, tai skaitā tulkošanas izmaksas šo noteikumu 27.1., 27.2., 27.3., 27.4. un 27.5. apakšpunktā minēto atbalstāmo darbību īstenošanai, juridisko pakalpojumu izmaksas šo noteikumu 27.1. apakšpunktā minēto atbalstāmo darbību īstenošanai, ekspertu, konsultantu un citu speciālistu, tai skaitā ārvalstu, izmaksas šo noteikumu 27.1., 27.2 un 27.5. apakšpunktā minēto atbalstāmo darbību īstenošanai, projekta vadības personāla izmaksas šo noteikumu 27.6. un 27.7. apakšpunktā minēto atbalstāmo darbību īstenošanai;

28.1.7. ar diskusiju un pieredzes apmaiņas pasākumu organizēšanu un īstenošanu saistītas izmaksas šo noteikumu 27.1., 27.2. un 27.5. apakšpunktā minēto atbalstāmo darbību īstenošanai;

28.1.8. studiju programmas licencēšanas izmaksas šo noteikumu 27.1. apakšpunktā minētās atbalstāmās darbības īstenošanai;

28.1.9. studiju virziena akreditācijas izmaksas EQAR aģentūrā, tai skaitā ekspertu vizītes (ceļa izdevumi un viesnīca atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, vai attiecīgās EQAR aģentūras, kas nodrošina akreditācijas ekspertu vizītes, maksas pakalpojumu cenrādim), šo noteikumu 27.3. apakšpunktā minētās atbalstāmās darbības īstenošanai;

28.1.10. studiju programmas akreditācijas izmaksas starptautiskā profesionālā organizācijā, tai skaitā ekspertu vizītes (ceļa izdevumi un viesnīca atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi, vai attiecīgās starptautiskās profesionālās organizācijas, kas nodrošina akreditācijas ekspertu vizītes, maksas pakalpojumu cenrādim), šo noteikumu 27.4. apakšpunktā minētās atbalstāmās darbības īstenošanai;

28.1.11. dalības maksa starptautiskajās profesionālajās organizācijās projekta īstenošanas laikā šo noteikumu 27.4. apakšpunktā minētās atbalstāmās darbības īstenošanai;

28.1.12. jaunās studiju programmas starptautiskās publicitātes izmaksas šo noteikumu 27.5. apakšpunktā minētās atbalstāmās darbības īstenošanai;

28.1.13. projekta informācijas un publicitātes pasākumu izmaksas atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana šo noteikumu 27.7. apakšpunktā minētās atbalstāmās darbības īstenošanai;

28.2. projekta netiešās attiecināmās izmaksas šo noteikumu 27. punktā minēto darbību veikšanai. Tās plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 28.1.1.1. un 28.1.1.2. apakšpunktā minētajām tiešajām attiecināmajām personāla izmaksām. Netiešo izmaksu vienoto likmi piemēro personāla izmaksām, kuras radušās uz darba līguma pamata.

29. Otrās kārtas ietvaros projekta maksimālo attiecināmo izmaksu kopsummu nosaka pēc projektā izstrādāt plānoto studiju programmu skaita, ievērojot, ka projekta kopējais attiecināmais finansējums vienas studiju programmas izstrādei un pārējām šo noteikumu 27. punktā minētajām atbalstāmajām darbībām nepārsniedz 100 000 *euro*.

**IV. Projekta īstenošanas un finansējuma saņemšanas nosacījumi**

30. Finansējuma saņēmējs specifiskā atbalsta ietvaros īsteno projektus, kas nav saistīti ar saimnieciskās darbības veikšanu vai nekvalificējas kā komercdarbības atbalsts.

31. Projektu īsteno saskaņā ar noslēgto vienošanos vai līgumu par projekta īstenošanu, bet ne vēlāk kā līdz 2023. gada 30. novembrim.

32. Finansējuma saņēmējs pēc projekta iesnieguma apstiprināšanas ar katru sadarbības partneri (ja attiecināms) slēdz sadarbības līgumu. Sadarbības līgumā papildus informācijai, kas noteikta normatīvajos aktos par kārtību, kādā Eiropas Savienības struktūrfondu un Kohēzijas fondu vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā, iekļauj vismaz šādu informāciju:

32.1. sadarbības partnera īstenojamās atbalstāmās darbības un to apjomu;

32.2. maksājumu veikšanas kārtību šo noteikumu [19.](https://likumi.lv/ta/id/293059-darbibas-programmas-izaugsme-un-nodarbinatiba-8-3-6-specifiska-atbalsta-merka-ieviest-izglitibas-kvalitates-monitoringa#p19) vai [27. punktā](https://likumi.lv/ta/id/293059-darbibas-programmas-izaugsme-un-nodarbinatiba-8-3-6-specifiska-atbalsta-merka-ieviest-izglitibas-kvalitates-monitoringa#p19) minēto atbalstāmo darbību īstenošanai un attiecināmo tiešo un netiešo izmaksu, kā arī neattiecināmo izmaksu (ja attiecināms) segšanai;

32.3. pārskatu un citas informācijas iesniegšanas kārtību un termiņus.

33. Finansējuma saņēmējs ir atbildīgs par sadarbības partneru pienākumu un funkciju izpildi projekta īstenošanā, tai skaitā novēršot dubultā finansējuma risku un nodrošinot demarkāciju ar citiem līdzīgiem vai saistītiem projektiem.

34. Finansējuma saņēmējs un sadarbības partneri (ja attiecināms) projekta īstenošanai nepieciešamo preču un pakalpojumu iegādi veic saskaņā ar publisko iepirkumu reglamentējošajiem normatīvajiem aktiem.

35. Plānojot šo noteikumu 20.1.1.1., 20.1.1.2, 28.1.1.1. un 28.1.1.2. apakšpunktā minētās tiešās attiecināmās personāla atlīdzības izmaksas, finansējuma saņēmējs nodrošina, ka projekta vadības un īstenošanas personāls ir nodarbināts uz pilnu darba laiku vai nepilnu darba laiku, vai daļlaiku ne mazāk kā 30 procentu apmērā no normālā darba laika, attiecīgi veicot projekta vadības un īstenošanas personāla darba laika uzskaiti par veiktajām funkcijām un nostrādāto laiku.

36. Šo noteikumu 20.1.8. un 28.1.7. apakšpunktā minētās izmaksas nepārsniedz septiņus procentus no projekta kopējām attiecināmajām izmaksām un šo noteikumu 20.1.11. un 28.1.12. apakšpunktā minētās izmaksas nepārsniedz piecus procentus no projekta kopējām attiecināmajām izmaksām.

37. Finansējuma saņēmējs izmaksas, kas īstenojot projektu pārsniedz šo noteikumu [17.](https://likumi.lv/ta/id/281827-darbibas-programmas-izaugsme-un-nodarbinatiba-8-1-3-specifiska-atbalsta-merka-palielinat-modernizeto-profesionalas-izglitibas#p15) vai 29. punktā noteikto projekta maksimālo attiecināmo izmaksu kopsummu vai 36. punktā minētos izmaksu ierobežojumus, var iekļaut projekta kopējās izmaksās kā neattiecināmās izmaksas un segt tās no saviem līdzekļiem.

38. Ja šo noteikumu 20.1.7. un 28.1.6. apakšpunktā minētais pakalpojumu sniedzējs ir fiziska persona, un tā nav reģistrējusies Valsts ieņēmumu dienestā kā pašnodarbināta persona, attiecināmas ir arī darba devēja valsts sociālās apdrošināšanas obligātās iemaksas.

39. Pievienotās vērtības nodoklis ir attiecināmās izmaksas, ja tas nav atgūstams atbilstoši Latvijas Republikas normatīvajiem aktiem nodokļu politikas jomā.

40. Finansējuma saņēmējam izmaksas ir attiecināmas, ja tās atbilst šajos noteikumos minētajām izmaksu pozīcijām un ir radušās:

40.1. pirmās kārtas ietvaros – no grozījumu darbības programmā „Izaugsme un nodarbinātība” iesniegšanas dienas Eiropas Komisijai;

40.2. otrās kārtas ietvaros – no šo noteikumu spēkā stāšanās dienas, izņemot valsts koledžām, kurām izmaksas ir attiecināmas no dienas, kad noslēgta vienošanās par projekta īstenošanu.

41. Sadarbības partneriem izmaksas ir attiecināmas pēc šo noteikumu 32.punktā minēto sadarbības līgumu noslēgšanas, bet ne agrāk kā no vienošanās vai līguma par projekta īstenošanu noslēgšanas dienas.

42. Ja projekta īstenošanas laikā finansējuma saņēmējam ir paredzēts avanss, to var izmaksāt pa daļām. Viens avansa maksājums nepārsniedz 30 procentus no projektam piešķirtā Eiropas Sociālā fonda finansējuma un valsts budžeta līdzfinansējuma kopsummas. Finansējuma saņēmējiem, kuriem ir valsts budžeta daļēji finansētas atvasinātas publiskas personas statuss, kura projektu īsteno tai deleģēto valsts pārvaldes uzdevumu ietvaros, avansa un starpposma maksājumu kopsumma var būt 100 procenti no projektam piešķirtā Eiropas Sociālā fonda finansējuma un valsts budžeta līdzfinansējuma kopsummas. Finansējuma saņēmējiem, kas ir privātpersonu dibinātas augstākās izglītības institūcijas, avansa un starpposma maksājumu kopsumma var būt 90 procenti no projektā paredzētā Eiropas Sociālā fonda finansējuma un valsts budžeta līdzfinansējuma kopsummas.

43. Īstenojot projektu, finansējuma saņēmējs nodrošina informācijas un publicitātes pasākumus, kas noteikti Eiropas Parlamenta un Padomes 2013. gada 17. decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, XII pielikuma 2.2. sadaļā un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana.

44. Finansējuma saņēmējs ne retāk kā reizi trijos mēnešos savā tīmekļvietnē ievieto aktuālo informāciju par projekta īstenošanas gaitu.

45. Projekta īstenošanas gaitā radušās sadārdzinājuma izmaksas finansējuma saņēmējs sedz no saviem līdzekļiem.

46. Sadarbības iestādei ir tiesības vienpusēji atkāpties no vienošanās vai līguma par projekta īstenošanu jebkurā no šādiem gadījumiem:

46.1. finansējuma saņēmējs nepilda vienošanos vai līgumu par projekta īstenošanu, tai skaitā projekta īstenošanā netiek ievēroti noteiktie termiņi vai ir iestājušies citi apstākļi, kas negatīvi ietekmē vai var ietekmēt šo noteikumu 3.punktā minētā specifiskā atbalsta mērķa sasniegšanu un šo noteikumu 5.punktā minēto uzraudzības rādītāju sasniegšanu;

46.2. citos gadījumos, ko nosaka vienošanās vai līgums par projekta īstenošanu.

47. Projekta īstenošanas vieta ir Latvijas Republikas teritorija.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

13.12.2017. 17:11

4019

I.Kalva

Izglītības un zinātnes ministrijas

Struktūrfondu departamenta

vecākā eksperte

67047941, inese.kalva@izm.gov.lv

V.Abizāre - Vagre

Izglītības un zinātnes ministrijas

Struktūrfondu departamenta

vecākā referente

67047864, vesma.abizare-vagre@izm.gov.lv